Twee beseer toe hulle van brug valFoto verskaf deur Rescue Care ŉ Man en ŉ vrou het Sondag ernstige beserings opgedoen nadat hulle van ŉ brug in Pinetown in KwaZulu-Natal geval het. Garrith Jamieson, woordvoerder van Rescue Care, het gesê die voorval het net ná middernag in Escomweg in Pinetown plaasgevind. “Paramedici het by die toneel opgedaag en gille van onder gehoor. Hulle het flitse gebruik en kon twee persone onder die brug sien,” het hy verduidelik. Die paramedici het dadelik reddingsbeamptes ontbied en self versigtig na die persone begin beweeg. “Paramedici het die twee persone gestabiliseer. Rescue Tech-organisasie het intussen opgedaag en ŉ ingewikkelde toureddingstelsel met ŉ gespesialiseerde draagbaar beplan wat na die twee beseerde persone afgesak kon word.” Die man en vrou is na die oppervlak gebring en met ŉ ambulans na ŉ hospitaal geneem vir verdere behandeling. Dit is nog nie duidelik waarom die twee persone van die brug afgeval het nie. Die polisie was op die toneel en stel verder ondersoek in.